<classify> AMANI na utulivu vimetawala katika Uchaguzi wa Serikali za Mitaa uliofanyika katika baadhi ya mikoa nchini jana kuchagua viongozi wa Mitaa, Vitongoji na Vijiji. Ofisi ya Rais, Tawala za Mikoa na Serikali za Mitaa TAMISEMI imesema asilimia 80 ya matokeo yote ya uchaguzi wa Serikali za Mitaa nchini yangetolewa kabla ya saa 12 jioni jana, baada ya kumalizika kwa upigaji wa kura.Naibu Katibu Mkuu Tamisemi Elimu, Gerald Mweli amesema hayo jana mjini Morogoro alipozungumza na wapigakura, viongozi wa usimamizi wa uchaguzi wa ngazi za mitaa na wa Manispaa ya Morogoro.Nimefarijika kuona idadi kubwa ya wananchi waliojiandikisha kupiga kura wamejitokeza kwa wingi nimeshuhudia kwenye Kituo cha Unguu B na cha Nane Nane B katika Manispaa hii ya Morogoro, zoezi linaenda vizuri na hali ya usalama ni tulivu, alisema Naibu Katibu Mkuu Mweli.Katibu Tawala wa Mkoa, Emmanuel Kalobelo alisema katika uchaguzi huo ni halmashauri za wilaya sita pekee kati ya tisa ndizo zimefanya ambazo ni Kilombero, Kilosa, Ulanga, Halmashauri ya Wilaya ya Morogoro na Manispaa ya Morogoro. Halmashauri za wilaya tatu ya Gairo, Mvomero na Malinyi zenyewe asilimia 100 wagombea wa CCM walipita bila kupingwa.Jijini Dodoma, uchaguzi ulifanyika katika mitaa miwili ya Chadulu B iliyopo Kata ya Makole, na ule wa Chihikwi Kata ya Mbalawa ambako CCM na Chama cha Wakulima AAFP. Haya hivyo, katika Mtaa wa Njedengwa iliyopo Kata ya Dodoma Makulu, mgombea alijitoa muda mchache kabla ya uchaguzi.Waziri wa Nchi, Ofisi ya Rais, Tawala za Mikoa na Serikali za Mitaa Tamisemi, Selemani Jafo aliwapongeza wasimamizi wa uchaguzi katika vituo alivyotembelea kwa kuwepo amani, ulinzi wa kutosha na mawakala wa vyama vyote wapo wakishuhudia namna ambavyo zoezi la kupiga kura linavyokwenda.Jijini Dar es Salaam, mitaa iliyopiga kura ni Manispaa ya Ilala mitaa miwili na Kinondoni mmoja ambayo ni Malapa Kata ya Buguruni na Darajani Kata ya Kimanga kwa Ilala na Mikoroshini Kata ya Ndugumbi kwa Kinondoni.Ofisa Msimamizi wa Uchaguzi ngazi ya Kata, Said Fundi alisema wagombea waliojitokeza katika uchaguzi huo ni kutoka chama cha Alliance Democratic for Change ADC na CCM, na kuongeza kuwa hali ya uchaguzi ni shwari na raia wameonesha mwamko mkubwa kwa kujitokeza kupiga kura.Kwa upande wa Kata ya Ndugumbi, Msimamizi wa uchaguzi wa manispaa, Kiduma Magere alisema katika Mtaa wa Mikoroshini wananchi walijitokeza kwa wingi kupiga kura katika hali ya utulivu kuchagua wajumbe wa kundi mchanganyiko huku makundi mengine yakipita bila kupingwa.Mkoani Mbeya, hakukuonekana hekaheka za uchaguzi kutokana na taarifa zilizokuwa zimetolewa tokea awali kuwa kwa Mbeya Mjini katika mitaa yote 181, wagombea wa CCM walipita bila kupingwa baada ya wagombea kupitia vyama vya upinzani kikiwemo Chadema kufuata maelekezo ya viongozi wao wa juu yaliyowataka kujiondoa.Jijini Mwanza, jiji lilikuwa katika hali nzuri na wananchi wakiendelea na majukumu yao ya kila siku kutokana Chama Cha Mapinduzi CCM kilipita bila kupingwa kwa wagombea wake wote 346 wa nafasi za wenyeviti.Mkoani Songwe, Msimamizi wa Uchaguzi Mkoa, Laitoni Kanoni alisema vijiji 307 vyote CCM imepita bila kupingwa, mitaa 71 imepita bila kupingwa na ikipeta vitongoji 1,487.Alisema mkoa mzima ni vitongoji viwili vilivyopo Kijiji cha Isongole Kata ya ya Isongole wilayani Ileje pekee ndiko uchaguzi umefanyika kati ya CCM dhidi ya Tanzania Labour Party TLP, na umefanyika kwa amani na utulivu.Mkoani Lindi, kati ya mitaa 117 iliyoko katika Halmashauri ya Manispaa ya Lindi, 49 imefanya uchaguzi kupitia vyama vinne vya siasa ambavyo ni CCM, CUF, CHADEMA na ACT Wazalendo.Mkoani Rukwa, Mkuu wa mkoa huo, Joachim Wangabo amesema licha ya mafuriko , wananchi wamejitokeza kupiga kura japo kwa kuchelewa.Kwa Mkoa wa Shinyanga, 0fisa Uchaguzi wa Serikali za Mitaa Manispaa ya Shinyanga, Rajabu Masanche alisema hali ya uchaguzi ilikuwa nzuri .Mkoani Tabora, Mkuu wa mkoa huo, Aggrey Mwanri alikagua vituo vya kupigia kura, na kueleza kuwa uchaguzi huo umekuwa huru na salama.Mkoani Kilimanjaro, wakati Chadema kikisimamisha wagombea wa vitongoji na vijiji katika wilaya za Hai na Mwanga, kimesema iwapo wagombea wake wakishinda chama hakitatambua ushindi huo.Katibu wa Chadema Mkoa, Basil Lema alisema chama hakikuwa na nia ya kuweka wagombea katika Mkoa wa Kilimanjaro kama ilivyo azimio la Kamati Kuu ya chama hicho.Katika Halmashauri ya Wilaya ya Mtwara uchaguzi huo umefanyika kwa amani na ilitarajia kuwa na vituo vya kupigia kura 433 na badala yake vinavyopiga kura ni 133 kwenye kata 15 kati ya 21. Mikoa ya Iringa, Katavi na Tanga haikufanya uchaguzi jana kutokana na CCM kupita bila kupingwa.Imeandikwa na John Nditi Moro, Kareny Masasi Shinyanga, Alexander Sanga Mwanza, Kennedy Kisula Lindi, Joachim Nyambo Mbeya, Peti Siyame Rukwa, Lucas Raphael Tabora, Baraka Jmessa Songwe, Sijawa Omar Mtwara, Nakajumo James Moshi, Magnus Mahenge Dodoma na Anna Mwikola Dar.  <topic>: KITAIFA 